remissie jans $ van lyere
kaerle etc. doen te wetene alle jegewoirdigen ende toecomende
dat wy ontfangen hebben de oitmoedige supplicatie van jan van
lyere bastaert van wylen kaerle van lyere inhoudende hoe dat hy
suppliant claes vermeeren doentertyt ende alnoch dienare van jouffrouwe
johanne van lyere inden jaere xv c zeven ende dertich des goensdaeg$s
naer zyn beste onthoudt nae de kermis dach van castele onbegr$$
vanden justen tyde zyn gegaen van mirder noorderwyck den suppliant
met hem genomen hebbende zyn honden om eenen haze te sueckene
ende nyet vindende dan als zy by gheele quamen eenen haze
die naede riyts vordt liep soe hebben die suppliant ende de voirs.
claes vermeeren tsamen overdragen want over de noene was
dat zy tsamen souden gaen ten huyse van mathyse van lyere
des suppliants neve woenende tot castele ende aldaer gecomen
zynde ende den voirs. mathyse ende den heere van perweiz met
zekeren anderen geselscape over tafele vindende soe zyn die
suppliant ende die voirs. claes vermeeren mede geseten aende tafele
ende begonsten mede te etene ende wat tyts daer gewest zynde
soe es aldaer overtafele een dienare gecomen vanden voirs. heere
van perweiz den selve heere van perweiz die tydinge doende hoe dat
zekere gesellen die op onse warande inde bosschen van ghestele
onder den doerpe van castele zekere dagen daer te voeren geweest
hadden welcke warande de voirs. mathys van lyere van ons
oft onsen rentmeester in pachtinge houdende was dat die
waren op die hezeberghen ende alsoe opte warande vanden heere
oft vrouwe van ranst seggende die voirs. dienare dese oft
dyergelycke woirden totten voirs. heeren van perweiz die conyn
dieven die van een saterdage hier geweest hebben die zyn nv op de
hezeberghen ende liggen daer en volenteren dwelck die voirs.
heere van perweiz verstaende ende considererende dat die
voirs. mathys van lyere was vander tafele gegaen ende
terstont wederom comen soude soe heeft desselve heere van
perweiz geseght swyght op dat myn compere mathys van
lyere nyet en hoirt ick sal by henlieden gaen ende seggen
hen dat zy vertrecken eert myn compere denoteren den voirs.
mathys gewaer wordde ende corts daer nae soe is de voirs. heere
van perweiz vander tafele opgestaen seggende dese oft diergelycke
woirden tot anderen aldaer zynde blyft hier ick en wil nyemandt
met my hebben dan den bastaert denoterende den suppliant wy en willen se
nyet smyten ende is alsoe die heere van perweiz ende die suppliant
met hem gegaen nae de voirs. hezeberghen met hem nemende
die suplliant zyn pycke alsoe hy ten huyse voirs. gecommen was
ende aen hebbende een weymess ende als hy wat buytens
huyse gegaen was soe heeft den die jonge vanden voirseyde
mathys den suppliant gebrocht een rappierken dwelck de suppliant
aen hem gorde ende gaff den voirs. jongen zyn pasmess ende
die voirs. heere van perweiz ende die suppliant gecomen zynde
inde voirs. warande soe hebben zy aldaer gevonden zeven gesellen
wel gestockt ende gestaeft te wetene die drye met bussen daeraff
den eenen was eenen halven haeck die vierde met eenen voetboge gespannen
met eenen pyl daerop gebonden ende die andere drye met pycken
welcke seven persoonen siende den heere van perweiz ende den
suppliant hebben hen in oirdene gestelt gehadt dwelck de suppliant
bemerkende heeft totten vs. persoone geroepen ende geseegt gehadt
dese oft gelycke woirden wie maect v heden soe stout dat
ghy onse conynen compt stelen op onse eygen leengoeden daerop
die voirs. gesellen nyet en antwoirden maer seyden dese
oft dyer gelycke woirden en compt ons nyet nadere oft
wy sullen v duer schieten daerop die suppliant seyde al hadde
ghy my doot noch en hadde ghy alle myn vrienden nyet
doot ende die heere van perweiz alsoe die suppliant best
verstont seyde totten voirs. gesellen staet staet en houdt
sprake zy dy ghy crygsluyden daerop die voirgenoemden gesellen
antwoirden wel om v lieden edelheyt maer nyet om
v stouticheyt makende nyetemin maniere al oft zy gescoten
souden hebben dwelck siende de suppliant riepende seyde
en wilt nyet schieten noch slaen ghy en sult nyet geschoten
noch geslagen worden meynende die suppliant ende de voirs.
heere van perweiz byde voirs. gesellen met goede woirden
te commen maer een genaempt thomaes vuegh$s die den
voetboge hadde die seyde dese oft dyer gelycke woirden goids
wonden laetter ons in vallen ende soe sach die suppliant dat
de gesellen die de bussen hadden g begonsten die te vierenen
ende opten heere van perweiz ende opten suppliant te oogene
ende besundere opten heere van perweiz ende die suppliant
tselve siende seyde totten heere van perweiz voirs. loopt
achterwaerts oft achter my want zy hebbent op v geladen
ende den heere van perweiz achter den suppliant oft achterwaerts
gegaen zynde soe seyde ende riep den die suppliant voer die
tweeste reyse totten voirs. gesellen dat ghy zy nyet
schieten noch slaen en souden want zy en souden noch
geschoten noch geslagen wordden ende een vanden voirs. gesellen
seyde oft riept totten suppliant dat hy dert was denoterende
daermede zoe de suppliant verstont dat de suppliant soe bewaert
ware geweest aen zynen lichame dat hy nyet en sorghde
waerop die suppliant terstont heeft geseegt dat nyet waer
en was ende thoonden henlieden zyn naeckt hemde
ende soe de suppliant beest verstont soe riep een vanden voirs.
zeven gesellen dese oft dyergelycke woirden jae ghy
soudt ons vermoerden int roepen van welcke woirden
soe quamen de voirs. mathys van lyere ende meer andere
aenen ende riepen dese oft diergelycke woirden ghy keldief is
dat de vrintschap die ick gedaen hebbe int landt
van geldere dat ghy hier myn conynen compt stelen
ende soe die suppliant best conste gemercken soe mercte
oft ooghde deghene die den stelen boge hadde genoempt
thomas vueghs opten voirs. mathys van lyere mits
denwelcken soe seyde die suppliant totten voirs. mathys dat
hy wat achterwaerts gaen soude seggende tot dien ghy
sulse noch wel vinden ende als die suppliant vanden
voirs. mathys was soe heeft die voirs. thomas vueghs
den voirs. mathys van lyere geschoten soe dat die
blase geraect was daeraff die voirs. mathys naemae$$
binnen zesse oft acht dagen gestorven is van welcke
feyt ende ongeval de voirs. thomas heeft naemaels
geobtineert onse brieven van remissien ende die voirs.
suppliant zeer verslagen zynde mits hoirende de voirs.
boghe lossen ende merckende dat deghene die den
halven haeck hadde genoempt kerstiaen noppen gemerct
oft geoight ende geviert hadde op hem suppliant die
twee oft drye male geviert ende gebrant hadde zonder
te lossene vreesende dat zy zoude lossen ende dat hy
by dien doot geschoten soude hebben worden soe heeft
hy suppliant vuyt hitte ende beruerte synde van bloede
om zyn lyff te salverene den selven innegeloopen ende
met zyn pycken int eerde gesmeten soe dat de selve
kerstiaen zynen halven haeck lyet vallen ende soe die suppliant
hem beduchtende is ende zoe hy verstaen heeft vanden
gheen die daer by geweest zyn soe soude hy suppliant
noch inde selve hitte ende beruerte van bloede wesende
metten voirs. rappier die hy aen hadde metten
raverse den voirs. kerstiaen int opstaen een wonde
gegeven hebbende in zyn hooft ende inden selven
conflicte soe heeft de suppliant den voirs. thomas
met zynder pycken ter eerde gesmeten ende twee
andere vanden voirs. zeven persoonen bedwongen
gehadt dat zy hen gevangen hebben gegeven in handen
vanden suppliant ende heur messen byden suppliant doen aff
binden daeraff die suppliant den eenen leverde den voirs.
claes vermeeren seggende dat de voirs. claes den selven
gevangen wel soude bewaren oft anders hy soude
tselve opten voirgenoemde claes vermeeren doen verhalen
ende siende voirts de suppliant dat de drye andere vanden zeven
persoonen die vluchte naemen ter heyden waerts in
soe is die suppliant de selve gevolght latende de voirs. rappi
rappieren in handen vanden jongen vanden voirs. mathys
van lyere ende nam aen hem eenen degen van een vanden
gheenen die hy als boven gevangen hadden maer
die suppliant en heeft egheenen vanden voirs. drye persoonen
kunnen achterhalen noch gevinden ende is alsoe
wederom gecomen ten huyse waerts vanden voirs.
mathys van lyere welcke kerstiaen binnen vii
oft acht dagen nae tgene des voirs. is afflyvich
is geworden ende is gevisyteert geweest by eenen
chirugi chirurgeyn van herenthals genaempt mr.
jan ende by eenen medecynsyn woonende tot turnhout
die welcke hebben geindiceert den voirs. kerstiaen
gestorven te zyne vanden voirs. quetsure besundere
die hy int thooft hadde ende dwelck die suppliant
houdt waerachtich te zyne gehoept ende hem
betrouwt hebbende de voirs. suppliant dat gemerct
tvoers. ongeval dwelck hem vuyt gronde zyns
hertten leet is waere onversienlyck nyet vuyt proposte
toe gecomen ende onse drossaet van brabant
doentertyt wesende schouteth van herenthals te wetene
conelis de vere veere goet vrint wesende vanden suppliant
ende hem geinformeert hebbende opte gelegentheyt
vanden voirs. ongevalle dat hy by middele vanden
selven drossaet genade gecregen soude hebben heeft
tot noch toe gedelayeert ons tselve te kennen te geven
ons mits dyen oitmoedelyck biddende de suppliant hem tvoirs.
feyt ende ongeval te willen remitteren ende vergeven
ende hierop te doene expedieren onse opene brieven van
remissien in behoirlycke formen ende gewoinlycke provisien brieven
soe eest dat wy desen aengesien geneyght
wesende ter beden des voirs. suppliants ende willende
hem in dit stuck prefereren gratie ende misericorde
voer strangheyt ende rigeur van rechte hebben den selve
suppliant inden gevalle als boven quytgeschouden
ende vergeven schelden quyte ende vergeven vuyt
sonderlinger gratien by desen onsen brieve tfeyt ende ongevalle
boven geruert mitgaders alle offensie ende
bruecke corporelle ende criminelle daer vuyt inne
hy ter causen voers. mits dat daer aen cleven
mach tegen ons ende justicie mesdaen ende
mesbruyct mach hebben ende hebben hem daeraf
wedergestelt ende gerestitueert stellen weder
ende restitueren tot zynen goeden name fame
ende geruchte in onse voirs. lande van brabant
ende allen anderen onse lande ende heerlicheyden ende
tot zynen onverbuerde goeden indien hy eenige onder
ons heeft gelyck ende in alder manieren soe hy was
voer die toecompste vanden voirs. feyte imponerende
hier op een eeuwich gezwijch onsen procureur generael
in brabant ende allen anderen onss onsen justicieren ende
officieren wye zy zyn satisfactie ende beternisse
ierst ende voeral gedaen der partien geinterresseerde
indien die noch nyet gedaen en zyn ende ennige
daertoe staet civilyck alleenlyck behoudelyck dat
de voirs. suppliant gehouden sal syn tvoirseyde
feyt tegen ons te beteren civilyck naer gelegentheyt
vander saken ende faculteyt van zynen goeden
met oick te betalene de costen van justicien
hier omme alreede gedaen ende te doene allet ter
taxatien ende moderatien van onse lieve ende
getrouwe de cancellier ende luden van
onsen rade in brabant die wy daer toe
gecommitteert hebben ende committeren by desen
ontbieden daerom ende bevelen den selven
onsen cancellier ende raedtsluden dat voer
hen geroepen deghene die daerom behoiren
geroepen te zyne zy procederen wel ende
deugdelyck ter verificatie ende interinemente
van desen ende totter taxatie ende moderatie vander
marge: en hier af $$$
byden ontfanger $$$ $$$
vander voirs. amende ende costen van justicien alsoe sy
sullen bevinden behoirende welck interinement de
voirs. suppliant gehouden sal syn te versueckene ende hem in
persoone te presenteren in onsen voirs. rade binnen zesse
maenden naestcomende opte pene van te verbueren
deffect van desen ende dat gedaen ende deselve civile
boete ende costen van justicien getaxeert ende betaelt zynde
in handen vanden ghenen dien dat behoiren sal zy onse voirs.
procureur generael in brabant ende alle andere onse rechteren justicieren
officieren ende ondersaten jegewoirdige ende toecomende dien dat
aengaen sal moegen huere stedehouderen ende een yegelyck van
hen besundere soe hem toe behoiren sal doen laten ende
gedoogen den voirs. suppliant van deser onder jegwoirdiger
gratien ende remissien ende alle dinhouden van desen
inder vuegen inder manieren voere verhaelt rustelyck
vredelyck volcomelyck ende eeuwelyck genyeten ende gebruycken
sonder hem te doene ende te laten geschieden nv noch
in toecomende tyden ennich hinder letsel oft moyenisse
aen lyve noch aen goede ter contrarien maer indien
zyn lyff oft ennige van zynen goeden daerom
gearresteert becommert oft belet waren
dat zy die setten ende stellen terstont
ende sonder vertreck tot geheelder ende
volcomender delivrantien want ons
alsoe gelieft ende des toirconden
hebben wy onsen zegel hier aen doen hangen
gegeven in onser stadt van brussele
inde maent van aprille int jaer ons heeren
duysent vyffhondert ende dryenveertich
voer paesschen van onsen keyserycke txxiiiie
ende van onsen rycken van castillien ende
anderen txxviiie aldus gescreven opte plycke
byden keyser zynen rade ende onderteekent
boudewyns visa recepta
gecollationeert ende bevonden accorderende
met zynen originale by my